Hoof in hof oor kinderpornografieArgieffoto ŉ Voormalige skoolhoof van ŉ privaatskool in Mpumalanga sal Vrydag in die landdroshof in Witrivier verskyn in verband met ŉ internasionale kinderpornografie-netwerk. Die man, wie se naam nie bekend gemaak mag word voordat hy op die aanklag van die besit van kinderpornografie gepleit het nie, is op 19 Augustus in dieselfde hof op borgtog van R1 000 vrygelaat. Hy is op 18 Augustus saam met vyf ander mans uit verskillende provinsies regoor Suid-Afrika in hegtenis geneem. Die ses was glo deel van ŉ kinderpornografie-netwerk wat uit honderde mense bestaan het, insluitend professionele persone uit Kanada, Engeland en Amerika. Die skoolbeheerliggaam het die hoof afgedank ná sy eerste verskyning in die hof. Die raad het hom as ŉ “uitsonderlike professionele” man beskryf “wat die respek van sy kollegas, ouers en leerlinge geniet het”.